Það stefnir í æsilega lokakeppni í Formúlu eitt kappakstri þetta árið. Fyrir lokakeppnina eru þeir Lewis Hamilton, ríkjandi heimsmeistari, og Max Ver´stappen jafnir að stigum í heimsmeistarakeppni ökuþóra.
Næstsíðustu keppni tímabilsins lauk í Sádí-Arabíu í gærkvöldi og eins og í síðustu tveimur keppnum þar á undan var það Mercedes-ökuþórinn Lewis Hamilton sem kom fyrstur í mark. Fast á hæla honum kom Hollendingurinn Max Verstappen á Red Bull bíl. Þeir tveir háðu harða keppni um sigurinn og skiptust á forystunni en á endanum var það Hamilton sem hafði betur eftir viðburðaríka keppni. Hamilton hefur í síðustu mótum unnið upp forskot sem Verstappen var kominn með í heimsmeistarakeppninni og fyrir lokakeppnina gæti staðan hreinlega ekki verið meira spennandi. Hamilton og Verstappen eru jafnir að stigum fyrir lokakeppnina. Lokakeppnin er í Abu Dhabi um næstu helgi og getur Hamilton unnið fimmta titil sinn í röð og þann áttunda alls, og orðið þar með sigursælastur allra formúlu eitt ökuþóra, en því meti deilir hann nú með Michael Schumacher. Verstappen eltist hins vegar við fyrsta heimsmeistaratitil sinn.
Heimsmeistarar Hollands settu met á heimsmeistaramóti kvenna í handbolta í gærkvöldi þegar þær unnu Úsbekistan með 58 mörkum gegn 17. Ekkert lið hefur skorað jafnmörg mörk í einum og sama leiknum á HM, hvort heldur er í karla- eða kvennaflokki. Liðum HM var fjölgað úr 24 í 32 fyrir yfirstandandi mót og hafa margir stórsigrar litið dagsins ljós. Svíþjóð lagði til að mynda Púertó Ríkó í gær, 48-10 þar sem Nathalie Hagman skoraði 19 mörk fyrir Svíþjóð, og Evrópumeistarar Noregs unnu Íran 41-9. Lokaumferð riðlakeppninnar hefst í dag með 9 leikjum og eru tveir þeirra sýndir beint á RÚV 2. Klukkan fimm er leikur Tékklands og Slóvakíu sýndur og klukkan hálf átta er leikur Danmerkur og Suður-Kóreu.
Karlalið KR í körfubolta hefur orðið fyrir blóðtöku. Landsliðsmaðurinn Þórir Guðmundur Þorbjarnarson hefur samið við hollenska liðið Landstede Hammers og yfirgefur því raðir KR-inga. Þórir Guðmundur hefur verið einn albesti leikmaður KR í vetur og skorað 15,9 stig og tekið 10,5 fráköst að meðaltali í leik í vetur. Þórir Guðmundur er uppalinn hjá KR en lék um fjögurra ára skeið við góðan orðstír með Nebraska-háskólanum í Bandaríkjunum. Landstede Hammers er frá hollensku borginni Zwolle og leikur í sameiginlegri úrvalsdeild Hollands og Belgíu.
Endasprettur keppnistímabilsins í formúlu eitt kappakstri verður æsilegur í ár. Þegar einni keppni er ólokið í formúlu eitt kappakstrinum, eru þeir Lewis Hamilton og Max Ver´stappen jafnir að stigum. Úrslitin ráðast í lokakeppninni í Abu Dhabi.